Source: http://www.bihon.ro/sperantele-la-un-nou-titlu-se-reduc-dramatic/1644054
Timestamp: 2019-11-13 03:00:39+00:00

Document:
Speranţele la un nou titlu se reduc dramatic - BIHON
Speranţele la un nou titlu se reduc dramatic
la	15. mai 2016 23:05
Vojislav Cupic a marcat două goluri în primul meci	- © FOTO: ORADEABESTPHOTO:RO
Multipla campioană CSM Digi Oradea a pierdut în mod neaşteptat primele meciuri ale finalei cu Steaua, după două dispute tensionate. Meciul întâi s-a decis în ultimele secunde de joc, iar cel de-al doilea doar după penalty-urile de departajare.
La finalul primei partide, Ramiro Georgescu a expediat mingea în bară, ratând astfel şansa de a egala. Partida în sine a fost echilibrată, dar CSM Digi a deţinut inţiativa în majoritatea timpului de joc. Echipa orădeană a cedat însă în sfertul patru, epuizată după efortul depus în urma numeroaselor situaţii de inferioritate numerică în care s-a aflat. Oaspeţii au pierdut de altfel doi jucători pe parcursul meciului – Popoviciu şi Markovic, descalificaţi după trei eliminări. Formaţia noastră a reclamat arbitrajul prestat de cuplul Tóth Ferenc (Târgu Mureş) – Manuel Manea (Bucureşti), incriminând numărul mult mai mare de eliminări care au fost acordate împotriva sa.
De asemenea, orădenii au acuzat şi cele întâmplate la faza ultimului gol al meciului. „Imediat după încheierea partidei, am făcut o contestaţie la adresa arbitrajului. Raportul eliminărilor a fost disproporţionat de mare împotriva echipei noastre, de 19-9. Într-un meci arbitrat corect, nu este normală o astfel de diferenţă. Nu este corect nici ceea ce s-a întâmplat la golul victoriei steliste. Diaconu a intrat în bazin cu trei-patru secunde mai repede în urma unei eliminări şi a înscris golul nouă al echipei sale. Noi nu avem nimic de comentat dacă pierdem, dar să fie pe drept, nu în urma unor astfel de faze şi după un asemenea arbitraj”, ne-a declarat Dorin Roşca, organizator de competiţii al CSM Digi Oradea.
Cea de-a doua partidă a fost şi mai echilibrată şi a necesitat executarea penalty-urilor de departajare. La finele timpului regulamentar, scorul era egal, 3-3. Din nefericire, echipa noastră a avut o evoluţie modestă de-a lungul întregului meci. Este greu de emis pretenţii la titlu în condiţiile unei prestaţii ofensive atât de slabe, cu doar trei goluri marcate. Orădenii au fost vădit incomodaţi de apărarea inspirată a Stelei, nereuşind să găsească soluţii în faza de atac. Ne-am temut că nu vom avea fundaşi pentru finală, dar până la urmă nu am avut oameni de atac. Steaua a fost mai norocoasă la loviturile de la cinci metri, adjudecându-şi astfel victoria şi în cel de-al doilea meci. JB – G.N.
Bazinul Steaua. Spectatori: circa 150
Steaua – CSM Digi 9-8 (2-3, 3-2, 1-2, 3-1) şi 7-5 (1-1, 2-1, 0-1, 0-0; 4-2 la penalty-urile de departajare)
Steaua: Stoenescu, Drăguşin – portari; Filipovic 1 (din penalty) + 2 (1 din penalty), Ianc, Teohari 2+0, Krizman 2+2 (1 din penalty), Ghiban 2+0, Murisic 1+2 (1 din penalty), Diaconu 1+1 (din penalty), P. Popescu, Goanţă. Antrenor: Andrei Iosep. Secund: Răzvan Cristescu
CSM Digi: Pjetlovic, D. Creţu – portari; R. Szabó, Negrean 1+2 (1 din penalty), Markovic 1+0, Chioveanu 0+1, Popoviciu 2+0, R. Georgescu 1+1, Cupic 2+0, Dunca, M. Gheorghe 1+1 (din penalty), Remeş, Kováts. Antrenor: Kádár Kálmán. Secund: Ciprian Câmpianu
Taguri: csm digi oradea, finala campionat, meciul doi, polo, steaua bucuresti

References: CSM 
 CSM 
 CSM 
 CSM 

CSM 
 csm